

**Návrh**

**Štatút Legislatívno-právnej a etickej komisie SFZ z ...... 2025,**

**ktorým sa mení a dopĺňa štatút Legislatívno-právnej a etickej komisie SFZ**

**z 8. júla 2020**

Výkonný výbor Slovenského futbalového zväzu podľa článku 7 ods. 3 písm. b) a článku 51 ods. 2 písm. a) stanov Slovenského futbalového zväzu z 3. júna 2016 v znení neskorších noviel stanov schvaľuje tento štatút Legislatívno-právnej a etickej komisie SFZ:

**Čl. I**

Štatút Legislatívno-právnej a etickej komisie SFZ z 8. júla 2020 sa mení a dopĺňa takto:

1. **V článku 2 odsek 3 znie:**

,,(3) Komisia vybavuje podnety týkajúce sa porušenia Etického kódexu, ktoré jej boli postúpené alebo zaslané zo strany VV SFZ, kontrolóra SFZ, orgánu na riešenie sporov SFZ, GS, LPO SFZ alebo inej zložky administratívy SFZ.”

***Dôvod:*** Zmena formulácie má za cieľ spresniť a posilniť vyjadrenie aktívnej úlohy Komisie pri riešení podnetov. Sloveso „vybavovať', ktoré sa používa aj v iných ustanoveniach Štatútu vyjadruje aktívny proces spracovania a posúdenia podnetu, ktorý vedie k nejakému výsledku, na rozdiel od všeobecnejšieho slova „zaoberať sa”. Zmena prispieva k lepšej zrozumiteľnosti, jednoznačnosti a jednotnostii jazyka Štatútu. Novela zároveň rozširuje zoznam subjektov oprávnených podávať podnety o orgány na riešenie sporov SFZ vymedzené v článku 35 ods. 4 Stanov SFZ (komora, disciplinárna komisia, odvolacia komisia a licenčné orgány), z ktorých odbornej činnosti často môžu vyplynúť poznatky o porušení Etického kódexu SFZ členmi SFZ, ktorých veci prerokúvajú.

1. **V článku 2 sa za odsek 3 vkladá nový odsek 4, ktorý znie:**

,,(4) Komisia vybavuje podnety členov SFZ týkajúce sa porušenia konfliktu záujmov alebo nezlučiteľnosti výkonu funkcie v orgáne SFZ. Komisia môže vo Veciach porušenia konfliktu záujmov alebo nezlučiteľnosti výkonu funkcie konať aj z vlastnej iniciatívy.”

Doterajšie odseky 4 až 10 sa označujú ako odseky 5 až 11.

***Dôvod:*** Doplnenie odseku 4 do článku 2 sa navrhuje z dôvodu zosúladenia vecnej pôsobnosti Komisie podľa Štatútu so zmenami vykonanými v Stanovách SFZ, konkrétne s článkom 38a ods. 2 Stranov SFZ, podľa ktorého súlad výkonu funkcie člena orgánu SFZ s požiadavkami podľa článku 38 Stanov SFZ alebo iného predpisu SFZ počas obdobia trvania ich funkcie v orgáne SFZ preskúmava a posudzuje Legislatívno-právna a etická komisia. Pôvodné znenie článku 2 Štatútu neumožňovalo priamo členom SFZ podávať takéto podnety, čím existoval rozpor medzi Štatútom a Stanovami SFZ. Doplnením odseku 4 sa táto nejasnosť odstraňuje a explicitne sa stanovuje, že Komisia vybavuje podnety priamo od členov SFZ a rovnako môže konať aj z vlastnej iniciatívy na základe vlastných poznatkov Komisie z informácií získaných zo zápisníc orgánov SFZ, úradnej správy SFZ, ISSF, ale aj z médií, webových stránok, sociálnych sietí či vlastných zistení členmi Komisie z futbalového prostredia a pod. Týmto sa zabezpečuje transparentnosť a efektívne uplatňovanie ustanovení Stanov SFZ v aplikačnej praxi Komisie.

1. **V článku 4 odsek 1 sa za písmeno f) dopĺňa písmeno g), ktoré znie:**

,,g)preskúmanie a posúdenie súladu výkonu funkcie člena orgánu SFZ s požiadavkami podľa článku 38 Stanov SFZ alebo iného predpisu SFZ upravujúceho konflikt záujmov alebo nezlučiteľnosť výkonu funkcie v orgáne SFZ s výkonom inej činnosti alebo funkcie.“

***Dôvod:*** Doplnenie písmena g) do článku 4 ods. 1 sa navrhuje z dôvodu zosúladenia Štatútu so Stanovami SFZ, konkrétne s článkom 38, ktorý upravuje konflikt záujmov a nezlučiteľnosť funkcií. Rozšírením pôsobnosti Legislatívno-právnej a etickej komisie SFZ v Štatúte sa zabezpečí efektívne a transparentné uplatňovanie tohto ustanovenia Stanov nezávislým orgánom, prispeje sa k prevencii vzniku konfliktu záujmov, posilní sa nezávislosť a objektivita rozhodovania orgánov SFZ, zvýši sa dôvera verejnosti v činnosť SFZ a zabezpečí sa priama aplikovateľnosť ustanovení Stanov v praxi.

1. **V článku 12 odsek 13 znie:**

**,,(13) Funkcionári SFZ, administratíva SFZ a funkcionári regionálnych a oblastných futbalových zväzov, ako aj iní členovia SFZ, sú povinní sa na výzvu predsedu Komisie dostaviť na zasadnutie Komisie a úplne a pravdivo vypovedať o okolnostiach rozhodujúcich pre riadne plnenie úloh Komisie."**

***Dôvod:*** S ohľadom na rozšírenie pôsobnosti Komisie o oblasť dodržiavania Etického kódexu SFZ, konfliktu záujmov a nezlučiteľnosti výkonu funkcie v orgáne SFZ, a za účelom zabezpečenia riadneho a efektívneho objasnenia skutkového stavu vybavovaných vecí, ktorý je kľúčový pre spravodlivé a objektívne rozhodovanie, sa v článku 12 upravuje znenie odseku 13. Uvedené doplnenie umožní predvolať a požiadať o vyjadrenie relevantné osoby (doposiaľ bolo možné vypočúvať iba funkcionárov SFZ), akými sú napríklad hráči, tréneri a iní športoví odborníci, zástupcovia klubov a iní členovia SFZ, ktorých dostavenie sa na zasadnutie Komisie po výzve predsedu Komisie a ich úplné a pravdivé vyjadrenie je v týchto veciach často nevyhnutné na spoľahlivé zistenie skutkového stavu ako základného predpokladu pre posúdenie veci a spravodlivé rozhodnutie Komisie.

1. **V článku 14 sa za odsek 3 vkladá odsek 4, ktorý znie:**

„Ak sa vyhotovuje písomné odôvodnenie prijatého rozhodnutia/záveru, vypracúva ho Spravodajca Veci. Ak Spravodajca Veci nehlasoval za prijatie rozhodnutia/záveru, odôvodnenie vypracuje iný člen Komisie, ktorý hlasoval za prijatie rozhodnutia/záveru, určený predsedom Komisie.“

***Dôvod:*** Doterajšie znenie článku 14 sa venovalo výlučne zaznamenávaniu odlišných názorov jednotlivých členov Komisie a neobsahovalo žiadne ustanovenia o tom, kto a ako má vypracovať odôvodnenie prijatého rozhodnutia/záveru. Cieľom tejto zmeny je teda vyplniť predmetnú legislatívnu medzeru a zabezpečiť zodpovednosť, transparentnosť a efektívnosť procesu odôvodňovania rozhodnutí/záverov. Nová úprava explicitne určuje Spravodajcu Veci ako osobu zodpovednú za vypracovanie odôvodnenia a zároveň rieši aj situáciu, keď Spravodajca Veci nehlasoval za prijatie rozhodnutia/záveru. Toto riešenie predchádza nejasnostiam a sporom, zabezpečuje konzistentnosť odôvodnenia s prijatým rozhodnutím/záverom a prispieva k zvýšeniu kvality odôvodnení rozhodnutí/záverov a posilneniu právnej istoty v súvislosti s nimi.

1. **Za článok 18 sa vkladá článok 18a, ktorý vrátane nadpisu znie:**

**“Článok 18a**

**Osobitné konanie pri postupe podľa čl. 38a Stanov SFZ**

Komisia pri vybavovaní Vecí týkajúcich sa porušenia konfliktu záujmov alebo nezlučiteľnosti výkonu funkcie v orgáne SFZ postupuje podľa čl. 38a Stanov SFZ a ďalších predpisov SFZ.“

***Dôvod:*** Vloženie nového článku 18a za článok 18 Štatútu, ktorý odkazuje na článok 38a Stanov SFZ, kde je upravený postup Komisie vo veciach porušenia konfliktu záujmov a nezlučiteľnosti výkonu funkcie, je vhodné a potrebné pre jasné prepojenie oboch spomínaných predpisov SFZ a explicitné vyjadrenie odkazu na pravidlá pre postup Komisie v oblasti konfliktu záujmov a nezlučiteľnosti výkonu funkcie v článku 38a Stanov SFZ. Vďaka tomuto prepojeniu sa zároveň zabezpečuje právna istota a predchádza interpretačným nejasnostiam. Okrem článku 38a Stanov SFZ sa pri postupe Komisie použijú aj ďalšie predpisy SFZ, najmä Štatút Komisie ale aj predpisy upravujúce odvolacie konanie, hlasovanie per rollam a pod. Zaradenie článku 18a za článok 18 sleduje systematické usporiadanie a prehľadnosť Štatútu. Ak v budúcnosti z praxe vyvstane potreba doplniť ďalšie osobitné pravidlá pre postup Komisie vo veciach porušenia konfliktu záujmov a nezlučiteľnosti výkonu funkcie, tieto budú dopĺňané systematicky do článku 18a.

**Čl. II**

Tento štatút nadobúda účinnosť dňom schválenia VV SFZ.